Slika na kojoj se prikazuje tekst, Font, simbol, logotip

Opis je automatski generiran

**POZIV ZA DODJELU FINANCIJSKIH SREDSTAVA ZA PROJEKTE UBLAŽAVANJA I PRILAGODBE KLIMATSKIM PROMJENAMA U BOSNI I HERCEGOVINI**

Sadržaj

[1. OPĆE INFORMACIJE 3](#_Toc185258471)

[2. PRIHVATLJIVO PODRUČJE PROVEBE PROJEKATA 4](#_Toc185258472)

[3. FINANCIJSKA ALOKACIJA, IZNOSI I INTENZITET BESPOVRATNIH SREDSTAVA TE OBVEZE 5](#_Toc185258473)

[4. PREDMET I SVRHA POZIVA 5](#_Toc185258474)

[5. OPĆA PRAVILA PRIHVATLJIVOSTI 6](#_Toc185258475)

[6. PRIHVATLJIVOST VODEĆEG PARTNERA I PARTNERA 7](#_Toc185258476)

[7. PRIHVATLJIVE AKTIVNOSTI 8](#_Toc185258477)

[8. PRIHVATLJIVOST TROŠKOVA 9](#_Toc185258478)

[9. POSTUPAK PODNOŠENJA PROJEKTNOG PRIJEDLOGA 10](#_Toc185258479)

[Dokumentacija za prijavu projektnog prijedloga 10](#_Toc185258480)

[Način podnošenja projektnog prijedloga 11](#_Toc185258481)

[Rok za podnošenje projektnog prijedloga 11](#_Toc185258482)

[Dodatne informacije 11](#_Toc185258483)

[10. VREDNOVANJE PROJEKTNIH PRIJEDLOGA 11](#_Toc185258484)

[Administrativna provjera i provjera prihvatljivosti projektnih prijedloga 11](#_Toc185258485)

[Ocjena kvalitete projektnih prijedloga 12](#_Toc185258486)

[Odabir projekata 13](#_Toc185258487)

[11. UGOVARANJE 13](#_Toc185258488)

[12. Obaveze Vodećeg partnera i zaštitni mehanizmi 13](#_Toc185258489)

[13. PROVEDBA PROJEKTA 14](#_Toc185258490)

[Zahtjevi za nadoknadom sredstava 14](#_Toc185258491)

[Nabava 14](#_Toc185258492)

[Plaćanje 15](#_Toc185258493)

[Nadzor 15](#_Toc185258494)

[Vidljivost 15](#_Toc185258495)

[14. Dodatne informacije 15](#_Toc185258496)

[15. Prilozi 16](#_Toc185258497)

# OPĆE INFORMACIJE

Putem ovog Poziva za dodjelu financijskih sredstava za projekte ublažavanja i prilagodbe klimatskim promjenama u Bosni i Hercegovini (u daljnjem tekstu: Poziv) definiraju se ciljevi, uvjeti i postupci za dodjelu bespovratnih sredstava namijenjenih pripremi i provedbi projekata.

Na temelju članka 100. stavka 3. Zakona o klimatskim promjenama i zaštiti ozonskog sloja (Narodne novine, broj 127/19.; u daljnjem tekstu: Zakon) nositelj izrade Plana korištenja financijskih sredstava dobivenih od prodaje emisijskih jedinica stakleničkih plinova putem dražbi u Republici Hrvatskoj od 2021. do 2025. godine (u daljnjem tekstu: Plan) je Ministarstvo zaštite okoliša i zelene tranzicije (u daljnjem tekstu: Ministarstvo) u suradnji s tijelima državne uprave nadležnim za područja: energetske učinkovitosti i obnovljivih izvora energije, graditeljstva, poljoprivrede, šumarstva, prometa, zaštite prirode, znanosti, turizma i zdravstva. Stavkom 4. ovog članka Zakona propisano je Vladi Republike Hrvatske da donese Plan.

Vlada Republike Hrvatske je na svojoj sjednici održanoj 18. lipnja 2021. godine donijela Odluku o donošenju Plana korištenja financijskih sredstava dobivenih od prodaje emisijskih jedinica putem dražbi u Republici Hrvatskoj za razdoblje od 2021. do 2025. (KLASA: 022-03/22-04/82, URBROJ: 50301-05/27-22-2), koji je izmijenjen i dopunjen 9. lipnja 2022. (KLASA: 022-03/21-04/76, URBROJ: 50301-05/27-21-3). Na temelju točke 2. navedene Odluke zadužuje se Ministarstvo nadležno za zaštitu okoliša provesti Plan u suradnji s Fondom za zaštitu okoliša i energetsku učinkovitost (u daljnjem tekstu: FZOEU).

U Planu se navode mjere koje su prihvatljive za financiranje sredstvima od prodaje emisijskih jedinica putem dražbi prema Zakonu , među ostalim i za financiranje mjera ublažavanja klimatskih promjena i prilagodbe klimatskim promjenama u trećim državama.

Pri određivanju prioritetnih područja i mjera koje se financiraju sredstvima prikupljenima putem prodaje emisijskih jedinica putem dražbi, Plan se usklađuje sa Zakonom i uzima u obzir prioritetne mjere u Integriranom nacionalnom energetskom i klimatskom planu za Republiku Hrvatsku za razdoblje od 2021. do 2030. godine (NECP), Strategiji niskougljičnog razvoja Republike Hrvatske do 2030. s pogledom na 2050. (Narodne novine, broj 63/21) i Strategiji prilagodbe klimatskim promjenama Republike Hrvatske za razdoblje do 2040. s pogledom na 2070. (Narodne novine, broj 46/20). Plan je detaljno razrađen po prioritetnim mjerama, te su one grupirane u četiri područja. Ovaj Poziv proizlazi iz mjere Projekti s trećim zemljama i područja “Istraživanje i razvoj, stručna podrška i projekti s trećim zemljama (IR)”.

Pored toga, Vlada Republike Hrvatske donijela je Odluku o provedbi mjere Projekti s trećim zemljama (Narodne novine, broj 108/24) u cilju pomoći trećim zemljama u postizanju klimatskih ciljeva kojom se zadužuje Ministarstvo zaštite okoliša i zelene tranzicije, u suradnji s Fondom za zaštitu okoliša i energetsku učinkovitost u IV. kvartalu 2024. objaviti poziv za dodjelu financijskih sredstava za projekte ublažavanja i prilagodbe klimatskih promjena u Bosni i Hercegovini s ukupno raspoloživim iznosom od 5 milijuna eura. Ova sredstva su dobivena od prodaje emisijskih jedinica u Republici Hrvatskoj te će se sredstva sa računa FZOEU-a u iznosu od 2,9 milijuna eura prebaciti na račun Ministarstva, koji će osigurati preostali dio u iznosu od 2,1 milijuna eura na aktivnosti A779048 - Pružanje pomoći trećim zemljama za klimatske programe, izvor 43.

U svrhu provedbe mjere Projekti s trećim zemljama Ministarstvo je u obvezi objaviti poziv za dodjelu financijskih sredstava za projekte koji doprinose klimatskim ciljevima, cilju smanjenja emisija stakleničkih plinova i cilju prilagodbe klimatskim promjenama. To uključuje financiranje izrade akcijskih planova prilagodbe klimatskim promjenama i klimatske neutralnosti, pilot projekata sa ciljem smanjivanja potrošnje isporučene energije i smanjenja emisija stakleničkih plinova.

Zakon o odnosima Republike Hrvatske s Hrvatima izvan Republike Hrvatske (Narodne novine, br. 124/11, 16/12) (u daljnjem tekstu: Zakon o odnosima s Hrvatima izvan Republike Hrvatske) uređuje, između ostalog, način ostvarivanja suradnje s Hrvatima izvan Republike Hrvatske što uključuje pripadnike suverenog i konstitutivnog hrvatskog naroda u Bosni i Hercegovini (u daljnjem tekstu: Hrvati u Bosni i Hercegovini). U skladu s člankom 5. Zakona o odnosima s Hrvatima izvan Republike Hrvatske, Republika Hrvatska svoj odnos s Hrvatima izvan Republike Hrvatske temelji na uzajamnoj suradnji i pružanju pomoći te jačanju njihovih zajednica, uvažavajući pri tome sve posebnosti i različite potrebe hrvatskih zajednica izvan Republike Hrvatske. Također, prema članku 53. ovoga Zakona Republika Hrvatska, kao oblik gospodarske suradnje s Hrvatima u Bosni i Hercegovini potiče prekograničnu i regionalnu suradnju kroz vlastite projekte i pomoć pri kandidiranju na natječajima za fondove Europske unije.

Uzimajući u obzir EU prioritet ozelenjivanja zapadnog Balkana (Europski zeleni plan, COM(2019) 640 final) i nacionalni prioritet prekogranične i regionalne suradnje s Hrvatima u Bosni i Hercegovini, provedba mjera „Pomoć trećim zemljama“ obuhvatit će područje Bosne i Hercegovine.

Slijedom navedenog utvrđuje se prihvatljivo područje provedbe projekata koji se financiraju u sklopu ovog Poziva.

# PRIHVATLJIVO PODRUČJE PROVEBE PROJEKATA

Prihvatljivo područje provedbe projekata obuhvaća sljedeći teritorij Bosne i Hercegovine: Županiju Zapadnohercegovačku, Hercegbosansku županiju, Županiju Posavsku, Hercegovačko-neretvansku županiju, Županiju Središnja Bosna, Zeničko-dobojsku županiju, Tuzlansku županiju, Sarajevsku županiju, Banja Luku, Derventu, Prijedor, Brod i Brčko distrikt.

# FINANCIJSKA ALOKACIJA, IZNOSI I INTENZITET BESPOVRATNIH SREDSTAVA TE OBVEZE

Bespovratna sredstva u sklopu ovog Poziva dodjeljivat će se do iskorištenja raspoloživih sredstava predviđenih za ovaj Poziv. Ukupno raspoloživi iznos bespovratnih sredstava za dodjelu u okviru ovog Poziva iznosi 5.000.000 eura.

Ministarstvo zadržava pravo nedodjeljivanja svih raspoloživih sredstava, ali i povećanja iznosa bespovratnih sredstava za dodjelu u okviru ovog Poziva.

Najniža, odnosno najviša dopuštena ukupna vrijednost bespovratnih sredstava koja može biti dodijeljena za financiranje prihvatljivih troškova pojedinačnog projektnog prijedloga koji može biti dostavljen u sklopu ovog Poziva je kako slijedi:

* najniži iznos bespovratnih sredstava: 100.000 eura (iznos se sagledava tijekom odabira projektnih prijedloga)
* najviši iznos bespovratnih sredstava: 1.000.000 eura.

Maksimalni intenzitet potpore u odnosu na prihvatljive troškove iznosi 90%.

Vodeći partner i, ako je primjenjivo, Partner je obvezan osigurati:

* preostala sredstva potrebna za realizaciju Projekta ili planiranih ugovornih aktivnosti
* sredstva za financiranje razlike između iznosa ukupnih prihvatljivih troškova projekta te iznosa traženih sredstava

Najviša dopuštena ukupna vrijednost bespovratnih sredstava koja može biti dodijeljena jednom subjektu kroz jedan ili više projekata, a u okviru ovog Poziva je 1.000.000 eura.

# PREDMET I SVRHA POZIVA

Predmet ovoga Poziva je financiranje mjera ublažavanja i prilagodbe klimatskim promjenama u prihvatljivom području provedbe projekata.

Svrha Poziva je:

* izraditi akcijske planove koji se odnose na prilagodbu klimatskim promjenama na temelju analize rizika, klimatskoj neutralnosti organizacije Vodećeg partnera i, ako je primjenjivo, Partnera te
* provoditi projekte s ciljem smanjivanja potrošnje isporučene energije[[1]](#footnote-2) u odnosu na referentnu isporučenu energiju[[2]](#footnote-3) u projektnoj cjelini[[3]](#footnote-4), odnosno u odnosu na potrošnju isporučene energije prije provedbe mjera (te tako doprinijeti smanjenju emisija stakleničkih plinova u neenergetskom sektoru). Navedeno se postiže, između ostalog, provedbom mjera smanjenja emisija stakleničkih plinova, povećanja korištenja obnovljivih izvora energije i povećanja energetske učinkovitosti u projektnoj cjelini Vodećeg partnera i/ili Partnera.

U projektnom prijedlogu (na odgovarajućim mjestima u Prijavnom obrascu te svim propisanim proračunima i prilozima) Vodeći partner i, ukoliko primjenjivo Partner, iskazuje brojčane vrijednosti rezultata čije se ostvarenje planira provedbom projekta. Vodeći partner i, ukoliko primjenjivo Partner, je dužan iskazati odnosno doprinijeti onim pokazateljima rezultata koji su naznačeni kao obvezni.

Projekt može biti i dio neke veće investicije koja se, kao jedna tehnička i tehnološka cjelina, provodi na prihvatljivom području provedbe projekata (u tom slučaju doprinos i ostvarenje pokazatelja te doprinos kriterijima odabira projekta računa se u odnosu na prihvatljive aktivnosti koje se predviđaju u sklopu projektnog prijedloga i za koje se potražuju bespovratna sredstava u sklopu ovog Poziva).

Pokazatelji su: ušteda energije, smanjenje emisija stakleničkih plinova, dodatna instalirana snaga za proizvodnju električne energije iz OIE, izrađeni planovi i/ili akcijski planovi klimatske neutralnosti.

# OPĆA PRAVILA PRIHVATLJIVOSTI

* Vodeći partner/Partner mogu prijaviti/sudjelovati u više projektnih prijedloga u sklopu ovog Poziva
* Vodeći partner/Partner koji sudjeluju u više od jednog projektnog prijedloga u sklopu ovog Poziva isto je dužan navesti u Obrascu 1. Prijavni obrazac.
* Ukoliko je projekt dio neke veće investicije koja se, kao jedna tehnička i tehnološka cjelina, provodi na prihvatljivom području provedbe projekata i u provedbenom razdoblju Poziva, doprinos i ostvarenje pokazatelja te doprinos kriterijima odabira projekta računa se u odnosu na prihvatljive aktivnosti koje se predviđaju u sklopu projektnog prijedloga i za koje se potražuju bespovratna sredstava u sklopu ovog Poziva (a ne u odnosu na veću investiciju)
* Prihvatljivo razdoblje provedbe projekta je razdoblje od 1. 1. 2024. godine do 31. 12. 2026. godine
* Projekt u trenutku podnošenja projektnog prijedloga nije fizički niti financijski završen
* Najviše dva projektna partnera mogu sudjelovati u jednom projektnom prijedlogu (jedan Vodeći partner i jedan Partner)
* Svi partneri popunjavaju potrebnu dokumentaciju projektnog prijedloga (navedenu u točki 6.1. Dokumentacija za prijavu projektnog prijedloga), koju Vodeći partner kao cjelokupnu dokumentaciju dostavlja na elektroničku adresu Ministarstva
* Trošak vanjskog stručnjaka za upravljanje projektom i Trošak promidžbe i vidljivosti ne mogu biti jedini troškovi na projektu
* Projekt se provodi na zemljištu/postojećoj građevini u vlasništvu Vodećeg partnera i, ukoliko primjenjivo, Partnera; u slučaju suvlasništva, zakupa, najma, ugovora o koncesiji, ugovora o upravljanju ili slično, Vodeći partner i/ili Partner imaju pravo korištenja zemljišta/građevine tijekom razdoblja od minimalno pet (5) godina od očekivanog završetka provedbe projekta
* Projekt rezultira smanjenjem potrošnje isporučene energije u odnosu na potrošnju isporučene energije prije provedbe mjera odnosno prije provedbe aktivnosti projektnog prijedloga
* Projekt izravno doprinosi opstojnosti i dobrobiti hrvatskog naroda u Bosni i Hercegovini u prihvatljivom području provedbe projekata (točka 2. ovog Poziva) i doprinosi provedbi Zakona o odnosima Republike Hrvatske s Hrvatima izvan Republike Hrvatske
* Vodeći partner je izravno odgovoran za pripremu, provedbu i dovršetak Projekta u cijelosti.

# PRIHVATLJIVOST VODEĆEG PARTNERA I PARTNERA

Vodeći partner može prijaviti i provoditi projekt samostalno ili u Partnerstvu. Vodeći partner može imati najviše jednog Partnera.

Vodeći partneri i Partneri u sklopu ovog Poziva mogu biti:

* jedinice lokalne i regionalne (područne) samouprave (JLRS) iz prihvatljivog područja provedbe projekata
* javne ustanove čiji su osnivači JLRS.

Partner u projektu je dionik koji izravno koristi dio projektnih sredstava i sudjeluje u provedbi projekta te osiguranju njegove održivosti. Troškovi koji nastanu slijedom provedbe tih aktivnosti, prihvatljivi su na jednak način i pod jednakim uvjetima kao i troškovi Vodećeg partnera.

Pravila prihvatljivosti koja se odnose na Vodećeg partnera na jednak se način odnose i na Partnera.

Dodatno, Vodeći partner i/ili Partner projektnog prijedloga koji je javna ustanova koja je na dan predaje projektnog prijedloga registrirana na prihvatljivom području provedbe projekata dostavlja

* presliku dokaza o registraciji u odgovarajućem javnom registru.

Partnerstvo se dokazuje Sporazumom o Partnerstvu Vodećeg partnera i Partnera, kojim se jasno utvrđuju prava i dužnosti obiju strana. Vodeći partner dostavlja Sporazum o Partnerstvu u sklopu projektnog prijedloga u skladu s predloškom iz Obrasca 4., u elektroničkom obliku (.pdf format). Za potrebe projektnog prijedloga, navedeni Sporazum o Partnerstvu Vodećeg partnera i Partnera ima prednost pred svakim drugim Sporazumom potpisanim među dionicima projekta. U slučaju nejednakosti ili neslaganja, odredbe Ugovora o dodjeli bespovratnih sredstava imat će prednost pred Sporazumom o Partnerstvu sklopljenim među dionicima projekta.

Napomena: Neovisno o ulozi partnera Vodeći partner preuzima potpunu pravnu i financijsku odgovornost za upravljanje i provedbu Projekta. Vodeći partner predstavlja jedini kontakt za komunikaciju s nadležnim tijelima te ima pravo potpisivati ugovorne obveze u ime svih partnerskih organizacija na projektu. Vodeći partner osigurava da su svi uvjeti projektnog prijedloga primjenjivi na Partnere te provedeni od strane Partnera. Dakle, Vodeći partner snosi potpunu odgovornost za sve aspekte provedbe u odnosu na nadležna tijela.

# PRIHVATLJIVE AKTIVNOSTI

**Prihvatljive projektne aktivnosti su:**

* upravljanje projektom i administracija
* izrada dokumentacije za nabavu roba, pružanja usluga i izvođenja radova, uključujući planiranje i izradu opisa poslova i tehničkih specifikacija
* izrada ostale projektno-tehničke dokumentacije koja obuhvaća, između ostalog, Glavni projekt koji uključuje proračun ušteda, odnosno glavni projekt sa svim propisanim proračunima i prilozima te s dokazima o ostvarenim uštedama sukladno prihvatljivim aktivnostima[[4]](#footnote-5)
* projektantski nadzor i stručni nadzor građenja te koordinacija zaštite na radu

**i**

* izrada akcijskog plana klimatske neutralnosti i prilagodbe klimatskim promjenama jedinice lokalne regionalne samouprave u kojoj su osnovani i/ili djeluju Vodeći partner i, ukoliko je primjenjivo, Partner (što uključuje održavanje seminara, radionica, izradu analiza i stručnih podloga, izradu samih planova i/ili akcijskih planova)
* obnova vanjske ovojnice zgrade pri čemu zgrada nakon obnove mora biti najmanje C energetskog razreda:
  + toplinska izolacija vanjskih neprozirnih dijelova ovojnice zgrade
  + zamjena ili obnova vanjske stolarije
* poboljšanje postojećeg ili ugradnja učinkovitijeg sustava unutarnje rasvjete
* postavljanje novih sustava za proizvodnju električne energije za vlastitu potrošnju:
  + Izgradnja integriranih i/ili neintegriranih fotonaponskih elektrana u mrežnom pogonu (on-grid) pri čemu učinkovitost fotonaponskih modula mora iznositi najmanje 18 % uključujući i sustave za njeno skladištenje (baterije)
* postavljanje novih sustava za proizvodnju toplinske i/ili rashladne energije, energije za grijanje sanitarne i/ili tehnološke vode te energije za grijanje i hlađenje prostora sa:
  + toplinskim sunčanim kolektorima (stupanj korisnog djelovanja veći od 70 %)
  + kotlovima na drvnu sječku/pelete ili pirolitičkim kotlovima na drva (stupanj korisnog djelovanja veći od 87 %)
  + dizalica topline[[5]](#footnote-6) za grijanje potrošne tople vode i grijanje i hlađenje prostora ili za grijanje potrošne tople vode i grijanje prostora ili za grijanje potrošne tople vode
* uspostava punionica električnih vozila u krugu projektne cjeline
* zamjena postojećih vozila na fosilna goriva s novim vozilima na električni pogon:
  + električna vozila
* sufinanciranje uvođenja sustava okolišnog upravljanja u organizacije Vodećeg partnera i/ili Partnera
* aktivnosti promidžbe i vidljivosti projekta.

Napomena

Za dodijeljeno financiranje Vodeći partner i Partner dužni su osigurati javno informiranje o dodijeljenim sredstvima za provedbu Projekta i na taj način stvoriti njegovu prepoznatljivost u lokalnoj zajednici (primjerenom oznakom na financiranoj građevini, nabavljenoj opremi, u izvješćima ili objavama koje proizlaze iz Projekta ili tijekom javnih događanja vezanih uz Projekt i slično).

# PRIHVATLJIVOST TROŠKOVA

Prilikom dodjele financiranja u obzir se mogu uzeti samo troškovi za koje se utvrdi da su prihvatljivi. Troškovi projekta iskazuju se u Proračunu projekta koji predstavlja procjenu troškova i gornju granicu za prihvatljive troškove.

Prihvatljivim se smatraju troškovi koji su:

* neophodni za provođenje projekta i u skladu su s načelima dobrog financijskog upravljanja, posebno u odnosu na novčane iznose i isplativost troškova
* nastali tijekom provedbe projekta od strane dobavljača opreme i/ili izvoditelja radova i/ili izvršitelja usluga, na temelju sklopljenih važećih ugovora s Vodećim Partnerom i Partnerom i u skladu s tehničkom dokumentacijom i troškovnikom radova
* stvarni, odnosno potkrijepljeni računima ili računovodstvenim dokumentima jednake dokazne vrijednosti.
* dostavljeni po situacijama/računima za stvarno isporučenu opremu i/ili izvedene radove i/ili izvršene usluge
* usklađeni s primjenjivim poreznim i socijalnim zakonodavstvom te ugovoreni u skladu s zakonodavstvom iz područja javne nabave roba, usluga i radova ili u skladu sa Praktičnim vodičem kroz procedure ugovaranja pomoći EU-a trećim zemljama.

**Troškovi su prihvatljivi ukoliko su izravno vezani uz provedbu prihvatljivih projektnih aktivnosti te ukoliko su nastali u razdoblju provedbe projekta.**

**Prihvatljive kategorije troškova su:**

* troškovi usluga, opreme i radova vezani uz provedbu prihvatljivih projektnih aktivnosti (ugovor o djelu nije prihvatljiv trošak)
* trošak izvođenja radova čine ukupni izravni troškovi koji nastaju na provedbi projekta i u skladu su s Proračunom projekta
* vodeći partner i Partner obavezni su angažirati stručni nadzor, koji će nadzirati provedbu projekta, ukoliko je isto zakonom propisano
* troškovi vidljivosti projekta, informiranja javnosti i edukacije

Ukupni trošak izrade dokumentacije ne smije prelaziti 5 % vrijednosti projekta[[6]](#footnote-7).

Ukupni trošak nadzora ne smije prelaziti 3 % vrijednosti projekta.

Prihvatljivi trošak izrade akcijskog plana klimatske neutralnosti i prilagodbe klimatskim promjenama ne smije prelaziti iznos od 20.000,00 eura.

Troškovi koji se iskazuju u sklopu projektnog prijedloga moraju biti iskazani u eurima. U sklopu pripreme projekta Vodeći partner i Partner su obvezni koristiti tečaj stranice InforEuro za mjesec u kojem predaju projektni prijedlog. Tijekom provedbe projekta Vodeći partner i Partner su obvezni koristiti tečaj stranice InforEuro za mjesec u kojem predaju Zahtjev za plaćanje/nadoknadu sredstava.

Stranica InforEuro nalazi se na sljedećoj poveznici:

<https://ec.europa.eu/info/funding-tenders/procedures-guidelines-tenders/information-contractors-and-beneficiaries/exchange-rate-inforeuro_en>

Vrijeme nastanka troška utvrđuje se na način da se gleda vrijeme izdavanja računa.

**Neprihvatljivi troškovi su:**

* gubici zbog fluktuacija valutnih tečaja i provizija na valutni tečaj
* trošak plaće i ostalih naknada djelatnika institucije Vodećeg partnera i Partnera
* nabava i ugradnja rabljene opreme;
* kupnja zemljišta i nekretnina
* kazne, financijske globe, troškovi povezani s predstečajem, stečajem i likvidacijom;
* troškovi za otvaranje, zatvaranje i vođenje računa, naknade za financijske transfere, trošak ishođenja kredita ili pozajmice kod financijske institucije, javnobilježnički trošak;
* Troškovi povezani s računovodstvenim uslugama i uslugama revizije;
* ugovor o djelu
* dugovi ili naknade za gubitke ili dugovanja
* dugovanja za kamate i rate odobrenih kredita
* stavke već financirane iz drugih izvora
* trošak PDV-a
* troškovi amortizacije
* jamstva
* trošak službenih putovanja (dnevnice).

# POSTUPAK PODNOŠENJA PROJEKTNOG PRIJEDLOGA

## Dokumentacija za prijavu projektnog prijedloga

Vodeći partner i, ukoliko primjenjivo Partner u prijavi za dodjelu financiranja moraju isključivo koristiti obrasce priložene u ovim Uputama za prijavitelje u traženom formatu:

* Obrazac 1. Prijavni obrazac (cjelovito popunjen, dostavljen u elektroničkom obliku; PDF i word format)
* Obrazac 2. Proračun projekta (detaljno i jasno popunjen, dostavljen u elektroničkom obliku; excel format)
* Obrazac 3. Izjava Vodećeg partnera i Partnera (PDF format)
* Obrazac 4. Sporazum o Partnerstvu (PDF format)
* Obrazac 5. Izjava o vlasništvu / dugoročnom najmu građevine u obuhvatu projekta (PDF format)
* Obrazac 6. Pomoćna tablica
* Fotodokumentaciju postojećeg stanja (moguće dostaviti i kao sastavni dio Glavnog projekta ukoliko Vodeći partner i Partner, u trenutku predaje projektnog prijedloga imaju izrađeni Glavni projekt).

Dokumentacija koja zahtijeva potpis Vodećeg partnera mora biti skenirani izvornik u .pdf formatu, potpisan od odgovorne/ovlaštene osobe za zastupanje Vodećeg partnera i Partnera. Izvornici cjelokupne dokumentacije koja se dostavlja u sklopu podnošenja projektne prijave trebaju biti dostupni na zahtjev u traženom roku.

## Način podnošenja projektnog prijedloga

Projektni prijedlog se dostavlja isključivo na elektroničku poštu Ministarstva zaštite okoliša i zelene tranzicije: [RH-BIH@mzozt.hr](mailto:RH-BIH@mzozt.hr).

Projektni prijedlog mora biti popunjen na hrvatskom jeziku.

Projektni prijedlog treba popuniti u cijelosti, precizno i što jasnije kako bi se mogao pravilno vrednovati. Vodeći partner treba navesti dovoljno podataka kako bi projektni prijedlog bio jasan, posebno dio kojim se opisuje kako će se ostvariti cilj projekta, korist koja će iz njega proizaći i na koji je način to relevantno za ostvarenje ciljeva i prioriteta ovog Poziva.

## Rok za podnošenje projektnog prijedloga

**Podnositelji podnose projektni prijedlog od 18. prosinca 2024. do najkasnije 16. veljače 2025. (do 23:59 sati).**

## Dodatne informacije

Pitanja o ovom Pozivu zaprimaju se na elektronički pretinac Ministarstva: [RH-BIH@mzozt.hr](mailto:RH-BIH@mzozt.hr) do 2. veljače 2025.

Upute za prijavitelje s prilozima prijedloga dostupne su na mrežnoj stranici Ministarstva <https://mzozt.gov.hr/> pod Javni pozivi i natječaji pod nazivom **„POZIV ZA DODJELU FINANCIJSKIH SREDSTAVA ZA PROJEKTE UBLAŽAVANJA I PRILAGODBE KLIMATSKIM PROMJENAMA U BOSNI I HERCEGOVINI“.**

# VREDNOVANJE PROJEKTNIH PRIJEDLOGA

Svi pravovremeni projektni prijedlozi bit će pregledani te će se utvrditi njihova prihvatljivost. Svi prihvatljivi projektni prijedlozi bit će vrednovani od strane Povjerenstva za odabir projekata (u daljnjem tekstu: Povjerenstvo).

## Administrativna provjera i provjera prihvatljivosti projektnih prijedloga

U postupku otvaranja projektnog prijedloga i administrativne provjere utvrdit će se udovoljavaju li pristigli projektni prijedlozi postavljenim administrativnim uvjetima i uvjetima prihvatljivosti.

Utvrđuje se sljedeće:

* pravodobnost projektnog prijedloga: projektni prijedlog koji nije dostavljen u roku bit će odbačen
* kompletnost projektnog prijedloga: projektni prijedlog koji nije dostavljen u skladu s uvjetima iz Obrasca 1., Obrasca 2., Obrasca 3., Obrasca 4., Obrasca 5., Obrasca 6. (nisu dostavljeni svi prilozi) bit će odbačen
* prihvatljivost projektnog prijedloga: projektni prijedlog koji ne udovoljava traženim uvjetima prihvatljivosti iz točaka 5., 6., 7. i 8. bit će odbačen
* popunjenost projektnog prijedloga: projektni prijedlog koji sadrži nepotpuno ispunjene obrasce (Obrazac 1., Obrazac 2., Obrazac 3., Obrazac 4., Obrazac 5., Obrazac 6.), ukoliko se radi o važnom podatku, bit će odbačen.

Ukoliko se radi o manjim nejasnoćama, Ministarstvo ima pravo zatražiti pojašnjenja. Ukoliko je neko pitanje u Prijavnom obrascu neprimjenjivo za predloženi projekt, obvezno ga označiti kraticom NP (nije primjenjivo). Svakom zaprimljenom projektnom prijedlogu dodijelit će se referentni broj koji Vodeći partner i Partner trebaju koristiti u daljnjoj korespondenciji s Ministarstvom. Povjerenstvo, nakon provedbe ovog postupka, sastavlja Izvješće o procjeni - Otvaranje, administrativna provjera i provjera prihvatljivosti.

U slučaju da Vodeći partner dostavi više prijava za isti projektni prijedlog uvažiti će se zadnja pristigla prijava zaprimljena u roku za podnošenje projektnih prijedloga.

## Ocjena kvalitete projektnih prijedloga

Ocjena kvalitete projektnih prijedloga u nadležnosti je Povjerenstva. U rad Povjerenstva mogu se, po potrebi, uključiti stručne osobe za koje predsjednik Povjerenstva utvrdi da je njihovo sudjelovanje neophodno pri obavljanju određenih zadaća Povjerenstva, ali bez prava odlučivanja.

Povjerenstvo će razmotriti sve projektne prijedloge pristigle na Poziv, a koji udovoljavaju uvjetima prihvatljivosti ovog Poziva.

Prilikom vrednovanja dodjeljuju se bodovi svakom projektnom prijedlogu u skladu s kriterijima utvrđenim u tabličnom prikazu „Kriteriji odabira“, a koji se nalazi u prilogu ovih Uputa za prijavitelje u Dodatku 1.

U slučaju da dva ili više projektnih prijedloga imaju isti broj bodova, prednost će se dati projektnom prijedlogu čija je ukupna vrijednost manja.

Po završenom vrednovanju izrađuje se rang lista projekata.

Prag prolaznosti projekta iznosi minimalno 20 bodova.[[7]](#footnote-8)

Po objavi Odluke o raspodjeli sredstava, Ministarstvo potpisuje ugovor o dodjeli bespovratnih sredstava za provedbu projekata, a kojim će se regulirati prava i obaveze davatelja i Vodećeg partnera bespovratnih sredstava. Podneseni projektni prijedlozi bit će isključeni iz postupka vrednovanja i odabira projekata, ukoliko Ministarstvo ima saznanja da je Vodeći partner i, ukoliko primjenjivo Partner:

* zbog neispunjenja ugovorne obveze dužan vratiti sredstva dobivena od Ministarstva ili mu je naplaćeno jamstvo za izvršenje ugovornih obveza
* dostavio netočne informacije zatražene od Ministarstva
* pokušao doći do povjerljivih informacija ili pokušao utjecati na Povjerenstvo i službenike Ministarstva u postupku odabira
* pravomoćno osuđen za prijevaru i korupciju, udruživanje za počinjenje kaznenih djela ili bilo koje druge nezakonite aktivnosti štetne za financijski interes Republike Hrvatske.

## Odabir projekata

Broj projektnih prijedloga i iznos bespovratnih sredstava utvrđuju se ovisno o raspoloživim sredstvima za Poziv.

Dodijeljena sredstva mogu biti jednaka ili manja od traženih.

Ministrica donosi Odluku o odabiru projekata i potvrđuje iznos dodijeljenih bespovratnih sredstava za svaki odabrani projekt.

# UGOVARANJE

Ugovorom se utvrđuje iznos odobrenih bespovratnih sredstava, uvjeti i način korištenja kao i sve ostale ključne obveze Vodećeg partnera i, ukoliko primjenjivo, Partnera.

Odobreni iznos bespovratnih sredstava predstavlja najviši iznos kojim Ministarstvo može financirati Projekt u provedbenom razdoblju.

Vodeći partner i Partner su dužni o svim promjenama u provedbi Ugovora pravovremeno obavijestiti Ministarstvo.

# Obaveze Vodećeg partnera i zaštitni mehanizmi

Nakon potpisivanja Ugovora, Vodeći partner i Partner dostavljaju kako slijedi:

* Potvrdu banke o otvorenom deviznom računu u eurima iz koje je vidljiv IBAN, SWIFT, naziv banke, broj banke, ulica i kućni broj banke, poštanski broj i grad sjedišta banke (za Vodećeg partnera i Partnera)

Također, uz Zahtjeve za nadoknadu sredstava Ministarstvu dostavljaju i sljedeće:

* Izjava Vodećeg partnera i Partnera o izbjegavanju dvostrukog financiranja
* Izjava Vodećeg partnera i Partnera da su postupci javne nabave provedeni u skladu sa zakonskim i podzakonskim propisima iz područja javne nabave
* Izjava Vodećeg partnera i Partnera o ulaganjima u građevinu
* Zemljišnoknjižni izvadak
* i drugu dokumentaciju na zahtjev Ministarstva.

Konačni iznos bespovratnih sredstava utvrdit će se po ispostavi završnog Zahtjeva za nadoknadom sredstava (dalje u tekstu: ZNS). Iznos bespovratnih sredstava ne može biti veći od traženog u Prijavnom obrascu.

# PROVEDBA PROJEKTA

Ukoliko Vodeći partner i Partner ne provode Projekt u skladu s preuzetim obvezama iz Ugovora o dodjeli bespovratnih sredstava, Ministarstvo zadržava pravo obustave isplata i/ili raskid Ugovora.

Ako Vodeći partner i Partner ne ispunjavaju uvjete iz Ugovora o dodjeli bespovratnih sredstava, udio Ministarstva može biti smanjen i/ili Ministarstvo može zatražiti cjelokupni ili djelomični povrat već isplaćenih sredstava.

## Zahtjevi za nadoknadom sredstava

Mogućnosti i uvjeti za podnošenje Zahtjeva za nadoknadom sredstava određeni su u Ugovoru o dodjeli bespovratnih sredstava. Isplata prihvatljivih troškova iz bespovratnih sredstava Vodećem partneru moguće je vršiti „metodom nadoknade“. „Metoda nadoknade“ je postupak potraživanja plaćenih troškova, a podrazumijeva da Vodeći partner, u svoje ime i u ime Partnera, na temelju dokaza o uplati podnosi zahtjeve za nadoknadom nastalih i u cijelosti plaćenih prihvatljivih troškova.

Prilikom podnošenja prvog ZNS-a potrebno je dostaviti dokumentaciju iz koje su razvidni **pokazatelji - ušteda energije, smanjenje emisija stakleničkih plinova, dodatna instalirana snaga za proizvodnju električne energije iz OIE, izrađeni planovi i/ili akcijski planovi klimatske neutralnosti, ako je primjenjivo.**

ZNS uključuje narativno i financijsko izvješće o napretku provedbe projekta. Vodeći partner podnosi Zahtjev za nadoknadom sredstava, koji uključuje Izvješće o napretku provedbe projekta, Ministarstvu na tromjesečnoj bazi, odnosno u roku od 15 (petnaest) dana od isteka svaka 3 (tri) mjeseca od sklapanja Ugovora o dodjeli bespovratnih sredstava. Vodeći partner Zahtjev za nadoknadom sredstava može podnijeti ukoliko je iznos koji se potražuje u sklopu Zahtjeva minimalno trećina ukupne vrijednosti projekta (osim zadnji ZNS za preostali iznos). Dinamika ZNS-ova može biti dodatno definirana Ugovorom o dodjeli bespovratnih sredstava.

## Nabava

Vodeći partner i, ako je primjenjivo, Partner moraju provesti postupke javne nabave u skladu s važećim nacionalnim zakonodavstvom, odnosno zakonodavstvom Bosne i Hercegovine, o javnoj nabavi te u skladu s pravilima o transparentnosti i jednakom odnosu prema svim potencijalnim ugovarateljima, pri čemu treba izbjegavati sukob interesa. Za svaki provedeni postupak nabave u sklopu Zahtjeva za dostavu bespovratnih sredstava, Vodeći partner i Partner dostavljaju Ministarstvu potpisane i pečatom ovjerene Izjave Vodećeg partnera i Partnera da su postupci javne nabave provedene u skladu s Zakonskim i podzakonskim propisima iz područja javne nabave. Nakon zaprimljene obavijesti o provedenom postupku nabave i saznanja o mogućim uštedama, Ministarstvo može izvršiti preraspodjelu između projektnih aktivnosti u sklopu predmetnog Projekta/Ugovora od dodjeli bespovratnih sredstava ili preraspodjelu potencijalno neiskorištenih sredstva na projekte s Rezervne liste projekata.

## Plaćanje

Nakon što su ispunjeni uvjeti iz Ugovora, Ministarstvo izvršava plaćanje na račun Vodećeg partnera prema dostavljenom/im Zahtjevu/ima za nadoknadu sredstava za stvarno izvedene aktivnosti na Projektu. Uz svaki Zahtjev za nadoknadu sredstava Vodeći partner i Partner obavezni su dostaviti račun, izvadak o stanju i promjenama na transakcijskom računu kojim dokazuje da je za izvedene aktivnosti na projektu izvršio plaćanje, svu pripadajuću tehničku dokumentaciju i fotodokumentaciju koja bilježi tijek izvršenja radova. Ministarstvo pridržava pravo traženja dostave druge dokumentacije u svrhu utvrđivanja opravdanosti Zahtjeva za isplatu sredstava.

## Nadzor

Ministarstvo vrši redovni nadzor nad provedbom Projekta, a Vodeći partner i Partner obvezni su provoditi detaljni nadzor te osigurati stručni nadzor nad provedbom Projekta, ukoliko je primjenjivo. Vodeći partner i Partner dužni su omogućiti predstavnicima Ministarstva uvid u svu dokumentaciju vezanu uz provođenje Projekta kao i kontrolu Projekta na terenu. Predstavnici Ministarstva obavljaju pregled Projekta na terenu.

## Vidljivost

Za dodijeljeno financiranje Vodeći partner i Partner dužni su osigurati javno informiranje o dodijeljenim sredstvima za provedbu Projekta i na taj način stvoriti njegovu prepoznatljivost u lokalnoj zajednici (primjerenom oznakom na financiranoj građevini, u izvješćima ili objavama koje proizlaze iz Projekta ili tijekom javnih događanja vezanih uz Projekt i slično).

Vodeći partner i Partner obavezni su zadovoljiti sljedeće elemente vidljivosti:

A picture containing text, clipart

Description automatically generated

Projekti ublažavanja i prilagodbe klimatskim promjenama

u Bosni i Hercegovini Ministarstvo zaštite okoliša i zelene tranzicije Republike Hrvatske

**Naziv projekta**

# Dodatne informacije

U svakome trenutku provedbe Projekta Ministarstvo može zatražiti dodatne informacije od Vodećeg partnera i partnera (ako je primjenjivo). Također, Vodeći partner može zatražiti od Ministarstva dodatna pojašnjenja o provedbi.

# Prilozi

**Obrasci**

* Obrazac 1. Prijavni obrazac
* Obrazac 2. Proračun projekta
* Obrazac 3. Izjava Vodećeg partnera i Partnera
* Obrazac 4. Sporazum o Partnerstvu
* Obrazac 5. Izjava o vlasništvu ili dugoročnom najmu
* Obrazac 6. Pomoćna tablica

**Dodaci**

* Dodatak 1. Kriteriji odabira

1. Isporučena energija [kWh] je količina energije potrebna za rad projektne cjeline projektnog prijedloga, a koja je isporučena iz distribucijskih mreža i/ili iz konvencionalnih izvora energije [↑](#footnote-ref-2)
2. Referentna isporučena energija je isporučena energija prije provedbe mjera. U daljnjem tekstu ovih Uputa upotrebljava se izričaj „isporučena energija prije provedbe mjera [↑](#footnote-ref-3)
3. Projektna cjelina je cjelina na kojoj se provode mjere smanjenja emisija stakleničkih plinova, povećanja korištenja obnovljivih izvora energije i povećanja energetske učinkovitosti.

   Projektnu cjelinu predviđenu za provedbu mjera određuju Vodeći partner i Partner/i, vodeći računa da ista treba:

   – sadržavati prikaz svih primijenjenih mjera;

   – udovoljiti svim uvjetima ovog Poziva. [↑](#footnote-ref-4)
4. Glavni projekt mora uključiti i opis radnji u svrhu pripreme infrastrukture za klimatske promjene s ciljem identifikacije klimatskih rizika i utjecaja na projektnu cjelinu, odnosno opis mjera koje će se poduzeti kako bi projekt bio prilagođen klimatskim promjenama (npr. sustavi za oporabu sive vode, tuševi i slavine s malim protokom, pametni sustavi za zalijevanje, sustavi za kao mjere kojima se smanjuje rizik manjka vode i suša, solarni paneli otporni na ekstremne vremenske uvjete i tuču i sl.), [↑](#footnote-ref-5)
5. Prihvatljiva vrsta dizalica topline: tlo-voda, voda-voda, zrak-voda. [↑](#footnote-ref-6)
6. izrada dokumentacije za nabavu roba, pružanja usluga i izvođenja radova, uključujući planiranje i izradu opisa poslova i tehničkih specifikacija; izrada ostale projektno-tehničke dokumentacije koja obuhvaća, između ostalog, Glavni projekt koji uključuje proračun ušteda, odnosno glavni projekt sa svim propisanim proračunima i prilozima te s dokazima o ostvarenim uštedama sukladno prihvatljivim aktivnostima; [↑](#footnote-ref-7)
7. Sustav bodovanja projektnih prijedloga vidljiv je u Dodatku 1 [↑](#footnote-ref-8)